
Text rozhodnutia
Súd: Krajský súd Prešov Spisová značka: 6Co/130/2016 Identifikačné číslo súdneho spisu: 8715206474 Dátum vydania rozhodnutia: 30. 06. 2017 Meno a priezvisko sudcu, VSÚ: JUDr. Peter Straka ECLI: ECLI:SK:KSPO:2017:8715206474.1 Uznesenie Krajský súd v Prešove v senáte zloženom z predsedu senátu JUDr. Petra Straku a členov senátu JUDr. Michala Boroňa a JUDr. Jozefa Angeloviča, v právnej veci žalobcu: EURO BUSINESS SOLUTIONS, s.r.o., Osadná 2, Bratislava - Rača, IČO: 46132767, právne zastúpený Advokátska kancelária Antovszká, s. r. o., Bárdošova 2/A, Bratislava, IČO: 36866881, proti žalovanej: B. K., nar. XX.X.XXXX, bytom M., O. 27, o zaplatenie 380 Eur s príslušenstvom, o odvolaní žalovanej proti rozsudku Okresného súdu Poprad č.k. 13C/134/2015-41 zo dňa 02.12.2015 takto r o z h o d o l : Zrušuje sa rozsudok s výnimkou zamietavého výroku a v rozsahu zrušenia sa vec vracia súdu prvej inštancie na ďalšie konanie a nové rozhodnutie. o d ô v o d n e n i e : 1. Napadnutým rozsudkom Okresný súd Poprad (ďalej len „súd prvej inštancie“) rozhodol nasledovne: „Odporkyňa je p o v i n n á zaplatiť navrhovateľovi sumu 280,-- eur, úrok z omeškania 9 % ročne zo sumy 300,-- eur od 9.6.2012 do 23.7.2012, úrok z omeškania 9 % ročne zo sumy 280,-- eur od 24.7.2012 do zaplatenia a k rukám právneho zástupcu trovy konania v sume 10,35 eur a trovy právneho zastúpenia v sume 40,41 eur, všetko v mesačných splátkach splatných vždy do 25. dňa v tom ktorom mesiaci počnúc dňom právoplatnosti rozsudku až do vyrovnania, a to prvé tri splátky vo výške 10,-- eur mesačne a následne od štvrtej splátky do vyrovnania vo výške 20,-- eur mesačne s tým, že nezaplatením jednej splátky stáva sa zročným celý dlh. V prevyšujúcej časti návrh z a m i e t a .“ 2. V odôvodnení uviedol, že dňa 11.5.2012 podľa navrhovateľa došlo k uzatvoreniu zmluvy o spotrebiteľskom úvere, resp. poskytnutí pôžičky, na základe ktorej navrhovateľ poskytol úver vo výške 300,- eur. Podľa predloženého textu zmluvy za deň podpísania zmluvy sa považuje deň prevodu úveru na účet klienta. Úver mal byť splatený v lehote 28 dní, teda dňom 8.6.2012. Za úver mala odporkyňa zaplatiť úrok 96,- eur. 3. V prejednávanej veci sa navrhovateľ domáha zaplatenia sumy 380,- eur pozostávajúcej z neuhradenej istiny úveru 280,- eur, poplatku za poskytnutie pôžičky v sume 96,- eur a poplatku za notifikačnú sms v sume 4,- eurá. Navrhovateľ tvrdil, že s odporkyňou uzavrel zmluvu o pôžičke, resp. spotrebiteľskom úvere. Odporkyňa namietala, že zmluva o spotrebiteľskom úvere musí mať písomnú formu, a teda že nedošlo k platnému dojednaniu zmluvy o úvere. Navrhovateľ poukázal na všeobecné podmienky zmluvy o úvere, s ktorými odporkyňa mala možnosť sa oboznámiť a v zmysle ktorých k uzavretiu zmluvy došlo na základe vyplnenia registračného formulára, zaplatenia registračného poplatku a poskytnutia finančných prostriedkov na účet odporkyne. 4. Je pravdou, že zmluva o pôžičke v zmysle § 657 Občianskeho zákonníka nevyžaduje písomnú formu. Taktiež s poukazom na ust. § 1 ods. 3 písm. l) zák. č. 129/2010 Z.z. poskytnutý úver nie je spotrebiteľským úverom napriek tomu, že navrhovateľ takto označil zmluvu, pretože má byť zaplatený v lehote neprevyšujúcej 3 mesiace. Avšak v zmysle § 24 ods. 1 cit. zákona aj v prípade úverov a pôžičiek, ktoré nie sú spotrebiteľským úverom, musia byť splnené okrem iného aj podmienky vyplývajúce z ust. § 9 ods. 1 a § 9 ods. 2 cit. zákona. Teda okrem iného aj zmluva o pôžičke, resp. o úvere, ktorý nie je spotrebiteľským úverom, musí byť urobená v písomnej forme. 5. Zmluva uzavretá účastníkmi konania nebola urobená vo forme písomnosti, kde by obsah právneho úkonu bol zachytený v texte listiny, ktorá by bola účastníkmi podpísaná. Ustanovenie § 40 ods. 4 Občianskeho zákonníka umožňuje, aby sa právny úkon urobil aj prostriedkami komunikačnej techniky, napr. telegraficky, faxom, emailom a pod. Právny úkon urobený takouto formou sa považuje za právny úkon urobený v písomnej forme ak sú splnené podmienky, že tieto prostriedky umožňujú zachytenie obsahu právneho úkonu a je identifikovateľná osoba, ktorá takýmto spôsobom právny úkon urobila. Ak je právny úkon urobený elektronickými prostriedkami a je podpísaný zaručeným elektronickým podpisom vždy sa má za to, že je zachovaná písomná forma, avšak v prípade účastníkov konania takýmto spôsobom právny úkon urobený nebol. 6. Dokladom o uzavretí zmluvy prostredníctvom elektronických zariadení je elektronicky dokument. V zmysle § 2 písm. c) Zák. č. 215/2002 o elektronickom podpise podpísaným elektronickým dokumentom sa rozumie elektronicky dokument, pre ktorý bol vyhotovený elektronicky podpis, alebo elektronická pečať, ak je tento elektronicky dokument dostupný spolu s elektronickým podpisom, alebo elektronickou pečaťou daného dokumentu. V zmysle § 3 ods. 1 cit. zákona elektronický podpis je informácia pripojená alebo inak logický spojená s elektronickým dokumentom, ktorá musí spĺňať požiadavky vyplývajúce z uvedeného zákonného ustanovenia. Podľa názoru súdu doklady predložené navrhovateľom nespĺňajú uvedené náležitosti a zo strany navrhovateľa nebolo preukázané, že by návrh na uzavretie zmluvy ako aj akceptácia návrhu boli urobené vo forme elektronického dokumentu s elektronickým podpisom, teda žeby bolo možné konštatovať, že aj použitím elektronických prostriedkov bola zachovaná písomná forma právneho úkonu. Pokiaľ by sa pre zmluvu o pôžičke nevyžadovala písomná forma, nesporne by zmluva mohla byť urobená aj konkludentne a na preukázanie tejto skutočnosti by postačilo preukázať poskytnutie finančných prostriedkov na účet odporkyne. S poukazom na ustanovenie § 24 ods. 1 Zák. č. 129/2010 však aj táto zmluva musí mať písomnú formu. 7. Vzhľadom na vyššie uvedené súd dospel k záveru, že zmluvu uzavretú medzi účastníkmi konania nemožno považovať za zmluvu uzavretú v písomnej forme a preto je tento právny úkon neplatný v zmysle § 40 ods. 1 OZ. S poukazom na ustanovenie § 457 OZ ak je zmluva neplatná sú účastníci povinní vrátiť si to, čo si navzájom na základe zmluvy poskytli. Z uvedeného dôvodu súd zaviazal odporkyňu k zaplateniu istiny v sume 280,- eur a v prevyšujúcej časti, t.j. ohľadom uplatneného úroku a poplatku žalobu zamietol. 8. Odporkyňa mala v zmysle dohody účastníkov vrátiť poskytnutú sumu 300,- eur do 8.6.2012. Keďže odporkyňa tak neurobila, dostala sa dňom 9.6.2012 do omeškania s plnením peňažného dlhu, preto súd v zmysle cit. zákonného ustanovenia priznal navrhovateľovi úrok z omeškania. Výška úroku z omeškania je v zmysle § 3 Nariadenia vlády SR č. 87/95 Z.z. (v znení účinnom do 31.1.2013) je o 8 percentuálnych bodov vyššia ako základná úroková sadzba Európskej centrálnej banky platnej k 1.dňu omeškania. 9. O trovách konania rozhodol súd podľa § 142 ods. 2 O.s.p.. 10. Proti rozsudku, a to proti výroku, ktorým bolo žalobe čiastočne vyhovené podala v zákonom stanovenej lehote odvolanie žalovaná. Namietala, že žalobca nemá nárok na sumu 280 Eur s príslušenstvom, nakoľko voči žalovanej nepostupuje s odbornou starostlivosťou, a to od začiatku využívania krátkodobých úverov žalovanou. Poukázala na opakované klamanie, poškodzovanie spotrebiteľa, rozpor s dobrými mravmi, nerovnováhu v právach a povinnostiach zmluvných strán v neprospech spotrebiteľa, opakované porušovanie zákonov. 11. Žalobca vo vyjadrení k odvolaniu uviedol, že došlo k riadnemu dojednaniu povinnosti žalovanej vrátiť poskytnuté prostriedky spolu s poplatkom za poskytnutie pôžičky a v prípade omeškania žalovanej povinnosti uhradiť i sankcie spojené s omeškaním. 12. Krajský súd v Prešove (ďalej len „odvolací súd“) preskúmal rozhodnutie v napadnutom rozsahu spolu s konaním, ktoré mu predchádzalo podľa zásad uvedených v § 379 až § 381 zákona č. 160/2015 Civilného sporového poriadku (ďalej len CSP), bez nariadenia pojednávania. Odvolací súd dospel k záveru, že rozsudok je v jeho napadnutej časti a v súvisiacich výrokoch o možnosti splácať dlh v splátkach a o trovách konania potrebné zrušiť a vec vrátiť súdu prvej inštancie na ďalšie konanie a nové rozhodnutie. 13. Pokiaľ ide o vyhodnotenie zmluvy súdom prvej inštancie ako neplatnej pre nedodržanie písomnej formy, k tomuto odvolací súd poukazuje na zákon č. 266/2005 Z.z. o ochrane spotrebiteľa pri finančných službách na diaľku a o zmene a doplnení niektorých zákonov, ktorý umožňuje uzatváranie spotrebiteľských zmlúv prostredníctvom prostriedkov elektronickej komunikácie. Z jeho ustanovení nevyplýva požiadavka podpisu zmluvy elektronickým podpisom. Dodávateľ má povinnosť pred uzavretím zmluvy na diaľku alebo predtým, ako spotrebiteľ bude viazaný ponukou finančnej služby oznámiť spotrebiteľovi informácie vymedzené zákonom v primeranom časovom predstihu pred uzavretím zmluvy na diaľku v listinnej podobe alebo v podobe zápisu na inom trvanlivom médiu, ktoré je k dispozícii a je dostupné spotrebiteľovi, je povinný informovať spotrebiteľa o uzavretí zmluvy na diaľku bez zbytočného odkladu (§ 4 ods. 1, 6, 8). V zmysle § 40 ods. 4 prvej vety Občianskeho zákonníka písomná forma je zachovaná, ak je právny úkon urobený telegraficky, ďalekopisom alebo elektronickými prostriedkami, ktoré umožňujú zachytenie obsahu právneho úkonu a určenie osoby, ktorá právny úkon urobila. Zo zmluvy o úvere č. XXXX zo dňa 11.05.2012 predloženej žalobcom (č.l. 3 a nasl. spisu) vyplýva, že táto bola uzatvorená prostredníctvom elektronických prostriedkov, jej obsah bol zachytený, pričom je možné identifikovať osoby, ktoré daný právny úkon uskutočnili. Za tohto stavu nie je možné stotožniť sa so záverom súdu prvej inštancie o vyhodnotení zmluvy ako neplatnej pre nedodržanie jej písomnej formy. 14. Zo zmluvy o spotrebiteľskom úvere zo dňa 11.05.2012 vyplýva, že žalovanej bol poskytnutý úver vo výške 300 eur, úrok bol dojednaný vo výške 96 Eur, úroková sadzba predstavuje 417,14 % ročne. Splatnosť úveru spolu s odplatou bola stanovená na 28 dní, t.j. k 08.06.2012. 15. Odvolací súd poukazuje na rozsudok Súdneho dvora z 27.02.2014 vo veci sp. zn. C-470/12, bod 41, v ktorom Súdny dvor výslovne deklaroval, že „možnosť súdu skúmať nekalosúťažné podmienky aj bez návrhu predstavuje vhodný prostriedok na dosiahnutie výsledku stanoveného v článku 6 smernice 93/13, teda zabránenie tomu, aby bol jednotlivý spotrebiteľ viazaný nekalou podmienkou, a zároveň na dosiahnutie cieľa stanoveného v článku 7 tejto smernice, pretože takéto preskúmanie môže mať odradzujúci účinok smerujúci k ukončeniu používania nekalých podmienok v zmluvách uzavretých so spotrebiteľmi zo strany predajcov alebo dodávateľov (rozsudky z 21. novembra 2002, Cofidis, C-473/00, Zb. s. I-10875, bod 32, a Mostaza Claro, C-168/05, Zb. s. I-10421, bod 25)“ . 16. Odvolací súd zdôrazňuje tú skutočnosť, že úroky za poskytovanie peňažných prostriedkov podliehajú súdnej kontrole vo svetle princípu dobrých mravov. Doterajšia judikatúra súdov nespochybnila, že neprimerané úroky sú v rozpore s pravidlami správania sa, ktoré sú v spoločnosti v prevažnej miere uznávané a predstavujú základný hodnotový poriadok. Cena plnenia nie je vyňatá zo súdnej kontroly, pokiaľ ide o jej primeranosť a ani spod kontroly podľa generálnej klauzuly (§ 53 ods. 1, 6, § 39 Občianskeho zákonníka). Rozsudok Európskeho súdneho dvora vo veci C 484/08 - Caja de Ahorros y Monte de Piedad de Madrid proti Asociación de Usuarios de Servicios Bancarios (Ausbanc): Článok 4 ods. 2 a článok 8 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách sa musia vykladať v tom zmysle, že nebránia takej vnútroštátnej právnej úprave, akou je právna úprava dotknutá vo veci samej, ktorá umožňuje súdne preskúmanie nekalej povahy zmluvných podmienok týkajúcich sa definície hlavného predmetu zmluvy alebo primeranosti medzi cenou a odmenou na jednej strane a službami či tovarmi poskytnutými v protihodnote na strane druhej, aj keď sú tieto podmienky formulované jasne a zrozumiteľne. Článok 2 ES, článok 3 ods. 1 písm. g) ES a článok 4 ods. 1 ES nebránia takému výkladu článku 4 ods. 2 a článku 8 smernice 93/13, podľa ktorého členské štáty môžu prijať vnútroštátnu právnu úpravu umožňujúcu súdne preskúmanie nekalej povahy zmluvných podmienok týkajúcich sa definície hlavného predmetu zmluvy alebo primeranosti medzi cenou a odmenou na jednej strane a službami či tovarmi poskytnutými v protihodnote na strane druhej, aj keď sú tieto podmienky formulované jasne a zrozumiteľne. 17. Neprimeranou a preto odporujúcou dobrým mravom je taká výška úrokov, ktorá podstatne presahuje úrokovú mieru v dobe dojednania obvyklú určenú najmä s prihliadnutím k najvyšším úrokových sadzbám uplatňovaným bankami pri poskytovaní úverov alebo pôžičiek. 18. Podľa ust. § 3 ods. 1 Občianskeho zákonníka výkon práv a povinností vyplývajúcich z občianskoprávnych vzťahov nesmie bez právneho dôvodu zasahovať do práv a oprávnených záujmov iných a nesmie byť v rozpore s dobrými mravmi. Ide v praxi o možné prípady, kedy výkon práva v konkrétnom prípade síce neodporuje zákonu, je však v rozpore s dobrými mravmi. (stačí, že výkon práva je, objektívne posudzované, v rozpore s dobrými mravmi, zavinenie konajúceho v rozopre s dobrými mravmi, resp. vedomosť konajúceho o tomto rozpore, nie je relevantná). V prípade, ak by súd dospel k záveru o rozpore konania s dobrými mravmi, takémuto konaniu nie je možné poskytnúť súdnu ochranu. 19. Súd prvej inštancie sa nezaoberal vyhodnocovaním dojednania o úroku s ohľadom na jeho ne/ prijateľnosť a súlad s dobrými mravmi v zmysle § 53, § 3 ods. 1 Občianskeho zákonníka. Je preto potrebné posúdiť, či dojednanie o úrokovej sadzbe vo výške 417,14 % ročne obstojí v demokratickej spoločnosti ako súladné s dobrými mravmi a či s ohľadom na okolnosti prípadu, mieru prípadnej nekorektnosti správania sa dodávateľa na trhu je možné poskytnúť ochranu jeho právam ako takým uplatňovaným v rámci tohto súdneho konania. 20. Súdy sa značne kriticky vyjadrili už aj k nižším úrokovým sadzbám (Krajský súd v Prešove vo veci 3Co 67/2008 (25%). Nemecký BGH v rozsudku z 13. 3. 1990 AZ XI ZR 252/89 vyhlásil úver s rozdielom o 12% percentuálnych bodov oproti priemeru na trhu pre obdobný úver za nemravný a žalobu zamietol pre rozpor plnenia s dobrými mravmi (civilnoprávna úžera). Švajčiarsky spolkový súd znížil v roku 1967 rozhodnutím z 1. 4. 1967 úrokovú sadzbu v prípadoch úverov pre spotrebiteľov z 26% na 18% a sadzbu 26% vyhlásil za odporujúcu dobrým mravom. Porov. tiež rozhodnutia NS SR vo veci 1MCdo 1/09, NS ČR vo veci 21Cdo 1484/04 a iné. 21. Vzhľadom na vyššie uvedené bolo potrebné napadnutý rozsudok súdu prvej inštancie s výnimkou zamietavého výroku zrušiť a v rozsahu zrušenia vec vrátiť na ďalšie konanie a nové rozhodnutie podľa § 389 ods. 1 písm. c) CSP. 22. Úlohou prvoinštančného súdu v ďalšom bude opätovne posúdiť dôvodnosť žaloby čo do zaplatenia sumy 280 Eur s príslušenstvom uplatnenej zo zmluvy v rámci vyššie naznačených intencií, a teda aj neplatnosť zmluvy. Zároveň rozhodne aj o všetkých trovách konania (§ 396 ods. 3 CSP). 23. Toto rozhodnutie bolo prijaté senátom pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods. 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8715206474.1 (dáta aktuálne k 15. 11. 2026). Záväzné je znenie zverejnené súdom.




